Jw ersamen vnde vorsychtygen heren borgermeistern vnde ratmannen der stad Lubeke, vnsen besunderen guden frunden, do wy borgermeistere vnde ratmanne der stad Abow na vnsen vruntliken grote wytlik, apenbar tugende in vnde myt dessem breffue, dat vor vns in syttendem rade gekomen is Hans Schoneberch, vnse medestolbroder, bewyser desses breffues, vnde hefft vns to erkennen gegeuen, wo dat in dem vorledenen jare anno lxiij myt juw tor stede gestoruen is syne rechte moder geheten Kateryne, [de] Gherd Schoneberch juwes medeborgers elyk husvrowe gewesen is, saliger dechtnisse, dar dusse Hans Schoneberch erbenomed vnde synen broder Godeken erffnamen synt to eren nagelaten guderen vnde Gotke vorscreuen vmme sake vnde hinders willen in synen personen dar nicht komen kan, so is desse Hans Schoneberch ergenant vulmechtygh alle dynk darby to donde vnde to latende van synes broders wegen, gelyk offte he dar personlyk by were. Worumme wij myt sunderlykem vlyte juw ersamycheyt bidden, offte desse Hans vorgescreuen jemant hinderen offte hinderen wolde laten, dat gy em behulplyk wyllen syn to synem rechte. Dat vorschulde wy gherne tegen juwe ersamycheyt alle tyd, wor wy mogen vnde konen. To merer tuchnisse der warheyt is vnser stades ingesegel ruggelinges gedrucket vp dessen breff. Datum et scriptum ex Abo in profesto beate Margarete virginis et martiris gloriose anno Domini mcdlxv.